**גילוי נאות, עריכה בתשלום**: כתיבת ערך זה או עריכתו נעשתה תמורת תשלום מפרסום הבאר בע"מ. (מדיניות | הבהרות)

פרופסור ארוין וייס
------------------

פרופסור ארוין וייס (1950) הוא רופא שיניים ישראלי, מומחה לשיקום הפה במרכז מומחים דנטלי בתל אביב, מיקרוביולוג, ממציא ויזם. בין השנים 2000-2014, ניהל את המחלקה לשיקום הפה, בפקולטה לרפואת שיניים של האוניברסיטה העברית והדסה עין-כרם שבירושלים, ובין השנים 2014-2019, כיהן כראש בית הספר לרפואת שיניים באוניברסיטת תל-אביב.

פרופסור וייס כיהן בעבר בתפקידים בכירים ברפואת השיניים בישראל. בין תפקידיו: יו"ר האיגוד הישראלי לשיקום הפה, נשיא האיגוד הישראלי למחקר דנטלי, חבר ועדת הבוחנים של משרד הבריאות, חבר ועדת הבוחנים של התמחות שיקום הפה. חבר המועצה המדעית של ההסתדרות לרפואת שיניים בישראל (2014-2019) וחבר הוועד הפועל שלה.

כיום, פרופ' וייס יחד עם ד"ר מיכל דקל-שטיינקלר, מנהלים את מרכז מומחים דנטלי, שהיא מרפאת שיניים ייחודית, "רפואת שיניים בארבע ידיים", שני מומחים לשיקום הפה, העובדים יחד כתף אל כתף בשיקומי פה מורכבים, ולרוב, תחת סדציה, בליווי רופא מרדים.

ביוגרפיה
--------

ארוין (יצחק) וייס, נולד בנובמבר 1950, לליאה וראובן וייס, בעיירה ביסטריצה, בחבל טרנסילבניה שברומניה. בשנת 1958, עלתה משפחתו לישראל כציונים נלהבים. לאחר עלייתו לארץ ישראל, למד בבית ספר יסודי ממלכתי דתי "תחכמוני" שבבת-ים, והמשיך את לימודיו בבית ספר תיכון עירוני ז' שביפו.

בשנת 1969 התקבל ללימודי רפואת שיניים באוניברסיטה העברית הדסה, במסגרת העתודה האקדמית, וסיים את לימודיו בהצטיינות. בין השנים 1976-1981, שירת בצה"ל כרופא שיניים, מתוכם, שירת שנתיים כרופא שיניים בשארם א-שייח' שבסיני, וכ-3 שנים במכון לרפואת שיניים בתל השומר. בעת שירותו הצבאי, מונה למפקד קורס סייעות, תפקיד אותו המשיך למלא במסגרת שירות המילואים כ-20 שנים נוספות.

פרופ' וייס נולד למשפחה העוסקת ברפואת שיניים, אחד מתוך חמישה בני דודים הם רופאי שיניים שורדי שואה. כיום, פרופ' וייס נשוי לאורנה, העוסקת בתחום הגישור, ולהם 3 בנים - איתם, מומחה לכירורגיה פלסטית, אופיר, מטפל באומנות, ונתנאל, מתמחה בכירורגיה פלסטית.

קריירה אקדמית
-------------

בשנת 1980 ועם שחרורו מצה"ל, הצטרף וייס לצוות ההדרכה במחלקה לרפואת שיניים "משמרת", שבבית הספר לרפואת שיניים באוניברסיטת תל-אביב, והחל בקריירה אקדמית ומחקרית. 

בין השנים 1984-1987, השתלב כעמית מחקר (Fogarty Fellow) במעבדה למיקרוביולוגיה ואימונולוגיה במכון הלאומי למחקר דנטלי [Institute of Dental and Craniofacial Research|NIDCR] ב-NIH, אשר בבת'סדה (Bethesda), מרילנד שבארצות הברית.

בשנת 1987, חזר ד"ר וייס ארצה, הקים ופיתח מעבדת מחקר במיקרוביולוגיה, בבית הספר לרפואת שיניים באוניברסיטת תל-אביב, ובמקביל, ניהל את קורס השינניות של האוניברסיטה במשך 7 שנים (1989-1996). 

בשנת 1991, קיבל תעודת מומחה לשיקום הפה, ובשנת 1996, מונה לפרופסור חבר באוניברסיטת תל-אביב. 

בין השנים 1995-1996, כיהן כיו"ר האיגוד הישראלי לשיקום הפה. 
בשנת 2000, מונה למנהל מחלקה לשיקום הפה בפקולטה לרפואת שיניים של האוניברסיטה העברית הדסה, ולפרופסור חבר באוניברסיטה. במקביל, בין השנים 2000-2001, מונה לנשיא האיגוד הישראלי למחקר דנטלי, ובשנת 2007, מונה לפרופסור מן המניין באוניברסיטה העברית.

כמנהל המחלקה, פרופ' וייס פיתח מעבדת מחקר רב-תחומית פעילה, עם מספר רב של תלמידי מחקר ל-PhD ו-MSc. בהנהגת פרופ' וייס, הפכה מחלקת שיקום הפה, לאחת המחלקות הגדולות והמשגשגות במרכז הרפואי הדסה עין כרם, ולאחת ממחלקות שיקום הפה המצליחות בארץ והמוערכות בעולם, הן מבחינת הוראה והן מבחינת מחקר. את המחלקה מובילות רופאות שיניים בעלות תואר כפול - PhD ומומחה לשיקום הפה. 

בין השנים 2000-2014, מונה לחבר בוועדת הוראה בפקולטה לרפואת שיניים של האוניברסיטה העברית הדסה.

בין השנים 2005-2013, כיהן כיו"ר ועדת הקבלה של הפקולטה לרפואת שיניים.
בין השנים 2007-2014, מונה לחבר בוועדת המינויים, ולחבר בסנאט.

בין השנים 2012-2014, כיהן בוועדת המינויים המרכזית של הדסה והאוניברסיטה העברית.

בשנת 2014, מונה פרופ' וייס, לתפקיד ראש בית הספר לרפואת שיניים ע"ש מוריס וגבריאלה גולדשלגר באוניברסיטת תל-אביב, ובמקביל מונה לפרופסור מן המניין באוניברסיטת תל-אביב, ומתוקף תפקידו, היה חבר בסנאט, עד שנת 2019.

בשנת 2016, זכה בתואר יקיר ההסתדרות לרפואת השיניים, על תרומתו בתחום ההוראה והמחקר בישראל.

קריירה מחקרית
-------------

עבודות המחקר של פרופ' וייס ושותפיו, הניבו למעלה מ-20 פטנטים רשומים בינלאומיים, אשר חלקם הפכו למוצרים, ביניהם: Quadloop,Two phase mouthwash ו-Anti-bacterial Composite Infinix.

כיזם וכממציא, ועל בסיס הפיתוחים שנולדו במעבדת המחקר של המחלקה לשיקום הפה, בפקולטה לרפואת שיניים של האוניברסיטה העברית הדסה, הקים פרופ' וייס, בשנת 2015, את חברת ההזנק Nanolock, שלימים שינתה את שמה לחברת Nobio Ltd. החברה מחזיקה ברישיון מחברת "הדסית" מבית הדסה, ומחברת יישום של האוניברסיטה העברית. 

חברת Nobio מפתחת ומייצרת חלקיקים ננו-מטרים, אשר מוספים בריכוז נמוך בתהליך הייצור, חלקיקים המשרים על המוצר הסופי תכונות אנטיבקטריאליות רחבות טווח המתמשכות לתקופה ארוכה. 

המוצרים המשווקים של החברה, הם חומרי שחזור דנטליים, ממשפחת החומרים המרוכבים (Composite Resin Materials). פתרונות החברה מתאימים גם למגוון רחב של מוצרים, כגון: מכשור רפואי, שתלים סיליקונים ושתלי טיטניום. 

פרופ' וייס פירסם למעלה מ-170 עבודות מחקר מקוריות בתחומים מיקרוביולוגיה, רפואת שיניים ושיקום הפה. בנוסף, כתב פרקים בספרים העוסקים בתחום. פרופ' וייס מרצה מבוקש, אשר הציג למעלה מ-200 הרצאות, תקצירים ועבודות מחקר בכנסים לאומיים ובינלאומיים.

קישורים חיצוניים
----------------